Peamised viited Taarapitale leiduvad  Läti Henriku Liivimaa kroonikas, kus nimetatakse saarlaste suurt jumalat Taarapitat (nimekujud Tharapita, Tarapitha, Therrapita, Tharapitham, Tarrapitta, Tarapitha, Tharapitha, Tharaphita, Tharrapitta). Et Liivimaa kroonika originaali pole säilinud ning ka täpseimaks peetavas koopias puuduvad Taarapitat mainivad peatükid, on tõenäoline, et mõned nimekujudest on tekkinud ümberkirjutusvigade läbi või sisaldavad ladina keelele omaseid liiteid. Henriku Liivimaa kroonika järgi saarlaste jumal Tharapita olevat sündinud Virumaal ühel mäel (arvatakse, et see oli  Ebavere mägi, vähem on pakutud või  Sinimägesid) ja lennanud sealt Saaremaale. Lisaks märgib kroonik, kuidas saarlased "rõõmustasid oma Taarapita üle".